CELEX: 32017R0493
Language: mt
Date: 2017-03-21 00:00:00
Title: Regolament ta' Implimentazzjoni tal-Kummissjoni (UE) 2017/493 tal-21 ta' Marzu 2017 dwar ir-rilaxx ta' garanziji b'rabta mal-kwoti tariffarji ta' importazzjoni tal-Unjoni għal-laħam tat-tjur li joriġina mill-Ukrajna amministrati mir-Regolament ta' Implimentazzjoni (UE) 2015/2078

22.3.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 76/16
            
         REGOLAMENT TA' IMPLIMENTAZZJONI TAL-KUMMISSJONI (UE) 2017/493
   tal-21 ta' Marzu 2017
   dwar ir-rilaxx ta' garanziji b'rabta mal-kwoti tariffarji ta' importazzjoni tal-Unjoni għal-laħam tat-tjur li joriġina mill-Ukrajna amministrati mir-Regolament ta' Implimentazzjoni (UE) 2015/2078
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (1), u b'mod partikolari l-punti (a), (c) u (d) tal-Artikolu 187 tiegħu,
   Billi:
   
               (1)
            
            
               Ir-Regolament ta' Implimentazzjoni tal-Kummissjoni (UE) 2015/2078 (2) jiftaħ u jipprevedi l-amministrazzjoni ta' kwoti tariffarji ta'importazzjoni tal-Unjoni għal-laħam tat-tjur li joriġina mill-Ukrajna.
            
         
               (2)
            
            
               Wara l-konferma tat-30 ta' Novembru 2016 rigward il-preżenza tal-influwenza tat-tjur b'patoġeniċità għolja (HPAI) fil-pollam fit-territorju tal-Ukrajna u b'konformità mar-rekwiżiti skont liema l-pajjiżi jiġu kkunsidrati bħala ħielsa mill-HPAI skont kif stipulat fl-Artikolu 9 tar-Regolament tal-Kummissjoni (KE) Nru 798/2008 (3), it-territorju tal-Ukrajna ma setax jitqies bħala ħieles minn dik il-marda. Minħabba f'hekk, l-awtoritajiet tal-Ukrajna ma setgħux joħorġu ċ-ċertifikati veterinarji meħtieġa għall-esportazzjoni ta' pollam u ta' prodotti ta' pollam lejn l-Unjoni.
            
         
               (3)
            
            
               Fuq il-bażi tal-informazzjoni li ġiet ippreżentata mill-Ukrajna, ir-Regolament ta' Implimentazzjoni tal-Kummissjoni (UE) 2017/193 (4) emenda, inter alia, ir-Regolament (KE) Nru 798/2008 sabiex ir-restrizzjonijiet fuq l-introduzzjoni fl-Unjoni ta' kunsinni ta' pollam u ta' prodotti tal-pollam jiġu limitati biss għaż-żoni fl-Ukrajna milquta mill-HPAI. Għalhekk, mis-7 ta' Frar 2017 l-awtoritajiet tal-Ukrajna setgħu joħorġu ċertifikati veterinarji għall-esportazzjoni lejn l-Unjoni ta' pollam u ta' prodotti tal-pollam miż-żoni mhux milquta mill-HPAI.
            
         
               (4)
            
            
               Minħabba f'hekk, l-operaturi li kisbu d-drittijiet tal-importazzjoni u l-liċenzji tal-importazzjoni għall-importazzjoni tal-laħam tat-tjur fi ħdan il-kwoti tariffarji tal-importazzjoni msemmija fir-Regolament ta' Implimentazzjoni (UE) 2015/2078 għall-perjodu ta' kwota tariffarja mill-1 ta' Jannar sal-31 ta' Diċembru 2016 ma setgħux jiksbu l-prodotti mit-30 ta' Novembru 2016 sal-31 ta' Diċembru 2016. Barra minn hekk, l-operaturi li kisbu d-drittijiet tal-importazzjoni għall-kwota tariffarja għas-subperjodu mill-1 ta' Jannar sal-31 ta' Marzu 2017 iridu jiffaċċjaw diffikultajiet biex jiksbu l-prodotti, minħabba li huwa impossibbli li jibqgħu jimportaw wara s-7 ta' Frar 2017 u minħabba l-fatt li r-restrizzjonijiet għal ċerti żoni fl-Ukrajna għadhom fis-seħħ.
            
         
               (5)
            
            
               Minħabba f'hekk, jeħtieġ li taħt ċertu kundizzjonijiet jiġu rilaxxati l-garanziji ppreżentati b'rabta ma' dawk id-drittijiet tal-importazzjoni u mal-liċenzji tal-importazzjoni sussegwenti li ma kinux intużaw sal-31 ta' Diċembru 2016, u b'rabta ma' dawk id-drittijiet tal-importazzjoni li ma ntużawx sal-31 ta' Diċembru 2017.
            
         
               (6)
            
            
               Peress li din il-miżura tista' tikkonċerna l-garanziji ppreżentati fi tmiem l-2015 jew fil-bidu tal-2016, l-operaturi għandhom ikunu jistgħu jitolbu r-rilaxx mill-aktar fis possibbli. Għaldaqstant, dan ir-Regolament għandu jidħol fis-seħħ fil-jum wara dak tal-pubblikazzjoni tiegħu.
            
         
               (7)
            
            
               Il-miżuri stipulati f'dan ir-Regolament huma skont l-opinjoni tal-Kumitat għall-Organizzazzjoni Komuni tas-Swieq Agrikoli,
            
         ADOTTAT DAN IR-REGOLAMENT:
   Artikolu 1
   Rilaxx ta' garanziji b'rabta mal-perjodu mill-1 ta' Jannar sal-31 ta' Diċembru 2016
   1.   Fuq talba tal-operaturi kkonċernati, il-garanziji b'rabta mad-drittijiet tal-importazzjoni u l-liċenzji tal-importazzjoni ppreżentati skont l-Artikoli 3(2) u 4(4) tar-Regolament ta' Implimentazzjoni (UE) 2015/2078, rispettivament, għandhom jiġu rilaxxati bil-kundizzjoni li drittijiet jew liċenzji tal-importazzjoni jkunu ntużaw biss parzjalment jew ma jkunu ntużaw xejn sal-31 ta' Diċembru 2016.
   2.   Il-garanziji msemmija fil-paragrafu 1 għandhom jiġu rilaxxati proporzjonalment lid-drittijiet u l-liċenzji tal-importazzjoni li ma ntużawx sal-31 ta' Diċembru 2016.
   Artikolu 2
   Rilaxx ta' garanziji b'rabta mal-perjodu mill-1 ta' Jannar sal-31 ta' Diċembru 2017
   1.   Fuq talba tal-operaturi kkonċernati, il-garanziji marbutin mad-drittijiet tal-importazzjoni mogħtija b'rabta mas-subperjodu mill-1 ta' Jannar sal-31 ta' Marzu 2017, ippreżentati skont l-Artikolu 3(2) tar-Regolament ta' Implimentazzjoni (UE) 2015/2078, għandhom jiġu rilaxxati bil-kundizzjoni li d-drittijiet tal-importazzjoni jkunu ntużaw biss parzjalment jew ma jkunu ntużaw xejn sal-31 ta' Diċembru 2017.
   2.   Il-garanziji msemmija fil-paragrafu 1 għandhom jiġu rilaxxati proporzjonalment lid-drittijiet tal-importazzjoni li ma jkunux intużaw sal-31 ta' Diċembru 2017.
   Artikolu 3
   Dħul fis-seħħ
   Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, il-21 ta' Marzu 2017.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 347, 20.12.2013, p. 671.
   
      (2)  Ir-Regolament ta' Implimentazzjoni tal-Kummissjoni (UE) 2015/2078 tat-18 ta' Novembru 2015 li jiftaħ u fih previst l-amministrazzjoni ta' kwoti tariffarji tal-importazzjoni tal-Unjoni għal-laħam tat-tjur li joriġina fl-Ukrajna (ĠU L 302, 19.11.2015, p. 63).
   
      (3)  Ir-Regolament tal-Kummissjoni (KE) Nru 798/2008 tat-8 ta' Awwissu 2008 li jistabbilixxi lista ta' pajjiżi terzi, territorji, żoni jew kumpartimenti li minnhom jistgħu jiġu impurtati u jsir tranżitu ta' tjur u prodotti tat-tjur fil-Komunità u r-rekwiżiti ta' ċertifikazzjoni veterinarja (ĠU L 226, 23.8.2008, p. 1).
   
      (4)  Ir-Regolament ta' Implimentazzjoni tal-Kummissjoni (UE) 2017/193 tat-3 ta' Frar 2017 li jemenda l-Anness II tad-Deċiżjoni 2007/777/KE u l-Anness I tar-Regolament (KE) Nru 798/2008 dwar l-annotazzjonijiet għall-Ukrajna fil-listi tal-pajjiżi terzi li minnhom l-introduzzjoni ta' ċerti prodotti lejn l-Unjoni hija awtorizzata fir-rigward tal-influwenza avjarja b'patoġeniċità għolja (ĠU L 31, 4.2.2017, p. 13).